text: Først patienter - nu ansatte på hospitalet
  11 juni 2015 kl. 05.49
  Tre tidligere patienter skal gøre Hospitalsenheden Horsens bedre til at tale med patienterne.
  Da de kom til hospitalet i Horsens var det for at blive hjulpet. Da de tre nye patientkonsulenter gik derfra havde de i tillæg fået et nyt job. De skal hjælpe Hospitalsenheden Horsens med bedre at tale med patienterne.
  - Vi troede i mange år, vi var rigtigt gode til patientinddragelse. Men når vi talte med patienterne, så følte de sig slet ikke med, siger sygeplejefaglig direktør Inge Pia Christensen til TV Syd.
  Derfor tog hospitalet konsekvensen og efter engelsk forbillede ansatte de tre nye patientkonsulenter. De har alle været patienter eller pårørende inden for det seneste år, og de ved derfor, hvordan man som patient oplever dialogen med hospitalet.
  - De skal blandt andet hjælpe os med at se på, hvordan man som læge tager en svær samtale med en patient. Det skal jo foregå, så patienten er helt med, siger Inge Pia Christensen.
  De tre patientkonsulenter kommer til at bruge 5 til 10 timer om måneden på arbejdet.
  